Mandag eftermiddag fik dyrepassere og besøgende Aalborg Zoo lidt af en overraskelse. Haven fik nemlig lille ny beboer, da dværgflodhesten Nala fødte sin unge. Her var dyrepasserelev Ditte Jespersen hurtig med kameraet og fik hele fødslen på video. - Vi opdagede fødslen mandag omkring klokken 14-15, da vi ville have hende ind fra yderanlægget, fortæller dyrpasser Jette Pedersen. Hun fortæller samtidig, at dværgflodhesten normalt kommer med ind med det samme, så da hun ikke viste tegn på at ville med ind, vidste Jette Pedersen, at det måtte være fordi fødslen var igang. Fødslen af dværgflodhesten gik godt og ungen kom til verden mandag eftermiddag klokken 16.10-16.15. Flodhestehus er lukket for publikum Det er dog ikke muligt at komme ind og hilse på den lille ny dværgflodhest endnu, oplyser Jette Pedersen. - Vi har lukket flodhestehuset af for at give ro til unge og mor, samt for at give ro til at ungen kan die, siger Jette Pedersen. Der er endnu ikke besluttet, hvornår Aalborg Zoo åbner huset for besøgende. - Vi holder øje hele tiden med hvordan hun og ungen har det, når vi kommer ind i huset. Måske åbner vi huset sidst i næste uge. Ungen har det godt Selvom det ikke er muligt at se den lille dværgflodhestunge endnu, så har både mor og unge nydt roen. - Ungen har det rigtig godt. Den udvikler sig fint, og i dag var i heldige, at vi kunne komme ind og veje den, siger Jette Pedersen, der fortæller, at ungen vejer 7,5 kilo. Ungen er en han og den er så småt begyndt at udforske anlægget sammen med sin mor. Det er endnu ikke besluttet, fordi flodhestehuset bliver åbnet, men Jette Pedersen forventer, at det bliver engang i løbet af næste uge.
I Aalborg Zoo er de glade i disse dage. En lille ny dværgflodhest er nemlig kommet til verden.